CELEX: 32011B0558
Language: sk
Date: 2011-05-10 00:00:00
Title: 2011/558/EÚ: Rozhodnutie Európskeho parlamentu z  10. mája 2011 o absolutóriu za plnenie všeobecného rozpočtu Európskej únie za rozpočtový rok 2009, oddiel IV – Súdny dvor

27.9.2011   
            
            
               SK
            
            
               Úradný vestník Európskej únie
            
            
               L 250/89
            
         ROZHODNUTIE EURÓPSKEHO PARLAMENTU
   z 10. mája 2011
   o absolutóriu za plnenie všeobecného rozpočtu Európskej únie za rozpočtový rok 2009, oddiel IV – Súdny dvor
   (2011/558/EÚ)
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2009 (1),
   so zreteľom na konečnú ročnú účtovnú závierku Európskej únie za rozpočtový rok 2009 [SEK(2010) 963 – C7-0214/2010] (2),
   so zreteľom na výročnú správu Súdneho dvora pre orgán udeľujúci absolutórium o vnútorných auditoch vykonaných v roku 2009,
   so zreteľom na výročnú správu Dvora audítorov o plnení rozpočtu za rozpočtový rok 2009 spolu s odpoveďami inštitúcií (3),
   so zreteľom na vyhlásenie o vierohodnosti vedenia účtov a zákonnosti a správnosti príslušných operácií, ktoré poskytol Dvor audítorov v súlade s článkom 287 Zmluvy o fungovaní Európskej únie (4),
   so zreteľom na článok 272 ods. 10 a články 274, 275 a 276 Zmluvy o ES a na článok 314 ods. 10 a články 317, 318 a 319 Zmluvy o fungovaní Európskej únie,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,
   so zreteľom na článok 77 rokovacieho poriedku a prílohu VI k nemu,
   so zreteľom na správu Výboru pre kontrolu rozpočtu (A7-0137/2011),
   
               1.
            
            
               udeľuje tajomníkovi Súdneho dvora absolutórium za plnenie rozpočtu Súdneho dvora za rozpočtový rok 2009;
            
         
               2.
            
            
               uvádza svoje poznámky v priloženom uznesení;
            
         
               3.
            
            
               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru Európskej únie, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).
            
         
      
         
            Predseda
         
         Jerzy BUZEK
      
      
         
            Generálny tajomník
         
         Klaus WELLE
      
   
   
      (1)  Ú. v. EÚ L 69, 13.3.2009.
   
      (2)  Ú. v. EÚ C 308, 12.11.2010, s. 1.
   
      (3)  Ú. v. EÚ C 303, 9.11.2010, s. 1.
   
      (4)  Ú. v. EÚ C 308, 12.11.2010, s. 129.
   
      (5)  Ú. v. ES L 248, 16.9.2002, s. 1.
    ---documentbreak--- 
   
               27.9.2011   
            
            
               SK
            
            
               Úradný vestník Európskej únie
            
            
               L 250/90
            
         UZNESENIE EURÓPSKEHO PARLAMENTU
   z 10. mája 2011
   s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2009, oddiel IV – Súdny dvor
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2009 (1),
   so zreteľom na konečnú ročnú účtovnú závierku Európskej únie za rozpočtový rok 2009 [SEK(2010) 963 – C7-0214/2010] (2),
   so zreteľom na výročnú správu Súdneho dvora pre orgán udeľujúci absolutórium o vnútorných auditoch vykonaných v roku 2009,
   so zreteľom na výročnú správu Dvora audítorov o plnení rozpočtu za rozpočtový rok 2009 spolu s odpoveďami inštitúcií (3),
   so zreteľom na vyhlásenie o vierohodnosti vedenia účtov a zákonnosti a správnosti príslušných operácií, ktoré poskytol Dvor audítorov v súlade s článkom 287 Zmluvy o fungovaní Európskej únie (4),
   so zreteľom na článok 272 ods. 10 a články 274, 275 a 276 Zmluvy o ES a na článok 314 ods. 10 a články 317, 318 a 319 Zmluvy o fungovaní Európskej únie,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,
   so zreteľom na článok 77 rokovacieho poriadku a prílohu VI k nemu,
   so zreteľom na správu Výboru pre kontrolu rozpočtu (A7-0137/2011),
   
               1.
            
            
               berie na vedomie, že v roku 2009 mal Súdny dvor k dispozícii viazané rozpočtové prostriedky v celkovej výške 318 000 000 EUR (297 000 000 EUR v roku 2008), pričom miera využitia bola 98,50 %, čo je nad priemerom ostatných inštitúcií (97,69 %);
            
         
               2.
            
            
               konštatuje, že Dvor audítorov v rámci prípravy výročnej správy za rozpočtový rok 2009 vykonal hĺbkové hodnotenie systémov dohľadu a kontroly na Súdnom dvore, u európskeho ombudsmana a u európskeho dozorného úradníka pre ochranu údajov, ktoré zahŕňalo preskúmanie dodatočnej vzorky transakcií zahŕňajúcich platby súvisiace s ľudskými zdrojmi a inými administratívnymi výdavkami;
            
         
               3.
            
            
               konštatuje, že hĺbková kontrolná previerka Dvora audítorov na Súdnom dvore sa týkala náhodnej vzorky 54 transakcií, ktoré pokrývali širokú škálu činností a služieb Súdneho dvora, pričom predstavovali významnú časť jeho ročného rozpočtu, a že výsledky tejto kontrolnej previerky sú vo všeobecnosti pozitívne;
            
         
               4.
            
            
               poznamenáva, že Dvor audítorov vo svojej výročnej správe uviedol, že Súdny dvor sa nepripravil na skončenie rámcovej zmluvy a objednal služby vo výške 102 000 EUR bez uplatnenia postupov verejného obstarávania; pripomína tiež, že za rozpočtový rok 2008 Dvor audítorov vo svojich poznámkach k zmluve uzavretej na poskytovanie služieb zdôraznil nedostatky týkajúce sa systému vnútornej kontroly z hľadiska uskutočnenia tohto výberového konania a porušenie nariadenia o rozpočtových pravidlách a jeho vykonávacích pravidiel (6);
            
         
               5.
            
            
               berie na vedomie odpovede Súdneho dvora a jeho odôvodnenia; súhlasí však s názorom Dvora audítorov, že je potrebná lepšia príprava a koordinácia postupov verejného obstarávania;
            
         
               6.
            
            
               konštatuje, že okrem vyššie zmienenej zmluvy uzavretej na poskytovanie služieb Dvor audítorov vo svojej výročnej správe v súvislosti so Súdnym dvorom neuviedol žiadne iné pripomienky;
            
         
               7.
            
            
               víta konštatovanie Dvora audítorov, že systémy kontroly a dohľadu Súdneho dvora vzťahujúce sa na správu a vyplácanie odmien a dávok sú vo všeobecnosti spôsobilé odhaliť prípadné nedostatky alebo nesprávnosti;
            
         
               8.
            
            
               s uspokojením berie na vedomie efektívne fungovanie oddelenia vnútorného auditu Súdneho dvora, ktoré sleduje opatrenia prijaté v nadväznosti na odporúčania uvedené v auditoch vykonaných v predchádzajúcich rokoch, a dohliada na to, aby boli tieto odporúčania riadne vykonávané; konštatuje, že v roku 2009 sa vykonali dva audity: vnútorný audit v oblasti riadenia tlmočenia a výdavkov na externých tlmočníkov a vnútorný audit v oblasti umeleckých diel; vzhľadom na mimoriadne ťažkosti v oblasti tlmočenia vyzýva Súdny dvor, aby sledoval vykonávanie prijatých opatrení;
            
         
               9.
            
            
               víta zvýšenie počtu konaní, ktoré Súdny dvor skončil (377 rozsudkov a 165 uznesení v porovnaní s 333 rozsudkami a 161 uzneseniami v roku 2008), a berie na vedomie, že počet prejudiciálnych konaní bol doposiaľ najvyšší (302); konštatuje však, že v roku 2009 sa počet začatých konaní znížil v porovnaní s rokom 2008 (561 namiesto 592); konštatuje, že dĺžka trvania konaní sa prakticky nezmenila, a víta pokles počtu konaní, ktoré ku koncu roka 2009 ešte neboli uzavreté (741 prebiehajúcich konaní v porovnaní so 768 konaniami na konci roka 2008);
            
         
               10.
            
            
               so znepokojením konštatuje, že na Všeobecnom súde došlo v roku 2009 k poklesu počtu rozhodnutých vecí a k predĺženiu trvania konaní a v dôsledku toho – hoci počet nových konaní bol v roku 2009 nižší (568 nových konaní oproti 629 v roku 2008) – sa objem neuzavretých konaní naďalej zvyšuje (z 1 178 prebiehajúcich konaní v roku 2008 na 1 191 v roku 2009);
            
         
               11.
            
            
               víta skutočnosť, že Súd pre verejnú službu uzavrel viac vecí než kedykoľvek predtým (155 vecí) a že priemerná dĺžka konaní bola 15,1 mesiaca v porovnaní so 17 mesiacmi v roku 2008, v dôsledku čoho klesá počet prebiehajúcich vecí (z 217 v roku 2008 na 175 v roku 2009), zatiaľ čo počet nových podaní zostáva takmer konštantný (113 v roku 2009 v porovnaní s 111 v roku 2008);
            
         
               12.
            
            
               víta pokračovanie úspešnej spolupráce v oblasti školení s inými inštitúciami a s Európskou školou verejnej správy, ako aj efektívnu medziinštitucionálnu spoluprácu v oblasti vývoja a zavádzania integrovaného systému riadenia;
            
         
               13.
            
            
               berie na vedomie modernizáciu pracovných metód Súdneho dvora, predovšetkým počítačovú automatizáciu práce kancelárie Súdneho dvora, v rámci ktorej bol papierový register pochádzajúci z roku 1952 napokon nahradený elektronickým registrom; naliehavo vyzýva Súdny dvor, aby vo svojich ďalších výročných správach informoval o napredovaní v zavádzaní ďalších nových nástrojov IT, napríklad aplikácie „e-curia“;
            
         
               14.
            
            
               berie na vedomie ťažkosti, s ktorými sa Súdny dvor stretol v súvislosti s náborom kvalifikovaných konferenčných tlmočníkov, ako aj obmedzenia týkajúce sa celého radu tlmočníckych techník, ktoré musel využívať, aby mohol z kvalitatívneho aj kvantitatívneho hľadiska uspokojiť všetky žiadosti o tlmočenie; vzhľadom na význam tlmočenia pre riadne fungovanie justičnej činnosti vyzýva Súdny dvor, aby o tejto záležitosti informoval v ďalších výročných správach;
            
         
               15.
            
            
               oceňuje dobrú medziinštitucionálnu spoluprácu v oblasti nehnuteľností, bezpečnosti, ochrany životného prostredia a administratívneho riadenia; vyzýva Súdny dvor, aby poskytol viac informácií o výsledku analýzy potrieb, ktoré budovy výhľadovo do roku 2014 neuspokojujú, ako aj výslednú správu a informácie o politike Súdneho dvora v oblasti nehnuteľností vo všeobecnosti;
            
         
               16.
            
            
               víta, že Súdny dvor začal do svojej výročnej správy o činnosti zaraďovať kapitolu, v ktorej sú uvedené opatrenia prijaté v priebehu roka v nadväznosti na predchádzajúce rozhodnutia Parlamentu o absolutóriu a na správy Dvora audítorov.
            
         
      (1)  Ú. v. EÚ L 69, 13.3.2009.
   
      (2)  Ú. v. EÚ C 308, 12.11.2010, s. 1.
   
      (3)  Ú. v. EÚ C 303, 9.11.2010, s. 1.
   
      (4)  Ú. v. EÚ C 308, 12.11.2010, s. 129.
   
      (5)  Ú. v. ES L 248, 16.9.2002, s. 1.
   
      (6)  Nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá vykonávania nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 357, 31.12.2002, s. 1).